b'\n_START_ARTICLE_\nTytt\xc3\xb6jen Talo\n_START_PARAGRAPH_\nTytt\xc3\xb6jen Talo on tyt\xc3\xb6ille suunnattu nuorisotila, jossa tehd\xc3\xa4\xc3\xa4n sukupuoli- ja kulttuurisensitiivist\xc3\xa4 sosiaalista nuorisoty\xc3\xb6t\xc3\xa4._NEWLINE_Tytt\xc3\xb6jen Taloja yll\xc3\xa4pit\xc3\xa4v\xc3\xa4t paikalliset setlementtiyhdistykset. Helsingin Tytt\xc3\xb6jen Talo on Helsingin kaupungin kanssa yhteisty\xc3\xb6ss\xc3\xa4 rahoitettava kumppanuustalo. Tytt\xc3\xb6jen Taloilla toimivia erilaisia ty\xc3\xb6aloja on kehitetty kehitt\xc3\xa4mishankkeiden kautta, joiden j\xc3\xa4lkeen ne ovat vakiintuneet osaksi talojen toimintaa._NEWLINE_Tytt\xc3\xb6jen Talot ovat avoimia kaikille 12\xe2\x80\x9328-vuotiaille tyt\xc3\xb6ille ja nuorille naisille. Ne ovat auki my\xc3\xb6s iltaisin, eik\xc3\xa4 Talossa k\xc3\xa4ymiseen tarvitse varata aikaa. Toiminta on tyt\xc3\xb6ille maksutonta. Tytt\xc3\xb6jen Taloissa teht\xc3\xa4v\xc3\xa4 ty\xc3\xb6 ei ole viranomaistoimintaa, vaan j\xc3\xa4rjest\xc3\xb6l\xc3\xa4ht\xc3\xb6ist\xc3\xa4 ty\xc3\xb6t\xc3\xa4, jossa tehd\xc3\xa4\xc3\xa4n tiivist\xc3\xa4 yhteisty\xc3\xb6t\xc3\xa4 useiden eri tahojen kanssa. Tytt\xc3\xb6jen Taloissa on t\xc3\xb6iss\xc3\xa4 ammattilaisia ja vapaaehtoisina aikuisia naisia. _NEWLINE_Tytt\xc3\xb6jen Talo on kehitetty Suomessa setlementtiliikkeen piiriss\xc3\xa4 ja niit\xc3\xa4 on Helsingiss\xc3\xa4, Kuopiossa, Oulussa, Tampereella, Turussa ja Rovaniemell\xc3\xa4. Ensimm\xc3\xa4inen Tytt\xc3\xb6jen Talo perustettiin vuonna 1999 Helsinkiin. Tytt\xc3\xb6jen Talo on Kalliolan setlementtiin kuuluvan Loisto Setlementti ry:n (entinen Kalliolan Nuoret ry) rekister\xc3\xb6im\xc3\xa4. _NEWLINE_Tytt\xc3\xb6jen Talojen ty\xc3\xb6 perustuu setlementtiarvoihin, joita ovat yksil\xc3\xb6n arvokas kohtaaminen, h\xc3\xa4nen omien voimavarojensa tukeminen, yhteis\xc3\xb6llisyys ja erilaisuuden kunnioittaminen._NEWLINE_Osallisuus ja nuorten omaehtoinen toiminta on my\xc3\xb6s t\xc3\xa4rke\xc3\xa4 osa tytt\xc3\xb6ty\xc3\xb6t\xc3\xa4, ja sit\xc3\xa4 pyrit\xc3\xa4\xc3\xa4n tukemaan tytt\xc3\xb6ty\xc3\xb6ss\xc3\xa4. Osallisuuden kokemusten kautta tytt\xc3\xb6ty\xc3\xb6 voi avata nuorille oivalluksia kohti omaehtoista vaikuttamista omaan el\xc3\xa4m\xc3\xa4\xc3\xa4n, yhteis\xc3\xb6\xc3\xb6n ja yhteiskuntaan.\n_START_SECTION_\nTytt\xc3\xb6jen Talojen toiminnan ytimess\xc3\xa4\n_START_PARAGRAPH_\nTytt\xc3\xb6jen Talon kivijalka on avoin toiminta. Avoin toiminta tarkoittaa Avointa kahvilaa, jossa voi oleskella ja jutella rennossa ilmapiiriss\xc3\xa4 muiden tytt\xc3\xb6jen ja aikuisten ty\xc3\xb6ntekij\xc3\xb6iden ja vapaaehtoisten seurassa. Avoimesta toiminnasta tyt\xc3\xb6t voivat siirty\xc3\xa4 halutessaan vuorovaikutteiseen tytt\xc3\xb6ryhm\xc3\xa4toimintaan tai tarvittaessa my\xc3\xb6s yksil\xc3\xb6tuen piiriin._NEWLINE_Vuorovaikutteisilla tytt\xc3\xb6ryhmill\xc3\xa4 tarkoitetaan tavoitteellisia ryhmi\xc3\xa4, joihin valitaan j\xc3\xa4senet ennalta m\xc3\xa4\xc3\xa4r\xc3\xa4tyksi ajaksi. Tytt\xc3\xb6j\xc3\xa4 yhdist\xc3\xa4\xc3\xa4 jokin asia, joka voi olla vaikka ujous ja sosiaalinen j\xc3\xa4nnitt\xc3\xa4minen tai vanhempien p\xc3\xa4ihde- tai mielenterveysongelmat. Vertaisuus on ryhm\xc3\xa4toiminnassa eritt\xc3\xa4in t\xc3\xa4rk\xc3\xa4\xc3\xa4. My\xc3\xb6s tavoitteelliset harrastusryhm\xc3\xa4t ovat vuorovaikutteisia tytt\xc3\xb6ryhmi\xc3\xa4._NEWLINE_Joskus tytt\xc3\xb6 saattaa tarvita my\xc3\xb6s yksil\xc3\xb6tukea, joka voi olla keskusteluapua, tuen ja tukiverkoston tarpeen kartoitusta ja ohjaamista voimakkaamman tuen piriin esimerkiksi julkisessa palveluj\xc3\xa4rjestelm\xc3\xa4ss\xc3\xa4.\n_START_SECTION_\nMoninaisia ty\xc3\xb6aloja\n_START_PARAGRAPH_\nTytt\xc3\xb6jen Talon konseptiin kuuluvia ty\xc3\xb6aloja ovat Nuoret \xc3\x84idit -toiminta, Monikulttuurinen tytt\xc3\xb6ty\xc3\xb6, Pop In -seksuaalineuvontavastaanotto ja seksuaalinen v\xc3\xa4kivaltaty\xc3\xb6. Tytt\xc3\xb6jen Talon vahvuus on, ett\xc3\xa4 se pystyy tarjoamaan monipuolista tukea yhdest\xc3\xa4 paikasta. Kaikki ty\xc3\xb6alat ovat syntyneet tarpeiden pohjalta paikallisesti ja alueellisesti, mink\xc3\xa4 vuoksi kaikkia ty\xc3\xb6aloja ei l\xc3\xb6ydy jokaiselta Tytt\xc3\xb6jen Talolta.\n_START_SECTION_\nSukupuoli- ja kulttuurisensitiivisyys\n_START_PARAGRAPH_\nTytt\xc3\xb6jen Taloissa tehd\xc3\xa4\xc3\xa4n tytt\xc3\xb6jen ja nuorten naisten tarpeista nousevaa sukupuoli- ja kulttuurisensitiivist\xc3\xa4 sosiaalista nuorisoty\xc3\xb6t\xc3\xa4. Sukupuolisensitiivisen ty\xc3\xb6otteen l\xc3\xa4ht\xc3\xb6kohtana on naiseksi kasvamisen erityispiirteet huomioiva l\xc3\xa4hestymistapa, jonka avulla tytt\xc3\xb6j\xc3\xa4 ja nuoria naisia tuetaan kasvamaan omann\xc3\xa4k\xc3\xb6isiksi naisiksi yhteis\xc3\xb6llisess\xc3\xa4 ilmapiiriss\xc3\xa4. Tytt\xc3\xb6jen Taloilla pyrit\xc3\xa4\xc3\xa4n vastaamaan my\xc3\xb6s erityist\xc3\xa4 tukea tarvitsevien tytt\xc3\xb6jen tarpeisiin ja heid\xc3\xa4n el\xc3\xa4m\xc3\xa4nhallinnallisten valmiuksiensa vahvistamiseen._NEWLINE_Tytt\xc3\xb6jen Talojen ty\xc3\xb6otteessa sukupuolisensitiivisyys merkitsee herkkyytt\xc3\xa4 huomioida sukupuolen erilaisia merkityksi\xc3\xa4. Sukupuolisensitiivisess\xc3\xa4 tytt\xc3\xb6- ja poikaty\xc3\xb6ss\xc3\xa4 tunnistetaan erilaisia tytt\xc3\xb6n\xc3\xa4 ja poikana olemisen tapoja, mink\xc3\xa4 kautta pyrit\xc3\xa4\xc3\xa4n purkamaan, avaamaan ja laajentamaan sukupuolittuneita k\xc3\xa4ytt\xc3\xa4ytymismalleja. T\xc3\xa4rke\xc3\xa4\xc3\xa4 on omann\xc3\xa4k\xc3\xb6isen identiteetin pohtiminen ja etsiminen._NEWLINE_Sukupuolisensitiivisess\xc3\xa4 ty\xc3\xb6ss\xc3\xa4 rohkaistaan jokaista l\xc3\xb6yt\xc3\xa4m\xc3\xa4\xc3\xa4n omat vahvuutensa ja voimavaransa, kuuntelemaan itse\xc3\xa4\xc3\xa4n, ja olemaan rohkeasti sellainen kuin itse on. Samalla pyrit\xc3\xa4\xc3\xa4n vahvistamaan kykyj\xc3\xa4 ja taitoja olla yhdess\xc3\xa4 muiden kanssa ja tarjotaan mahdollisuus olla osa yhteis\xc3\xb6\xc3\xa4. Sukupuolisensitiivisess\xc3\xa4 ty\xc3\xb6ss\xc3\xa4 tunnistetaan ja ymm\xc3\xa4rret\xc3\xa4\xc3\xa4n tytt\xc3\xb6jen ja poikien erilaiset kasvun ja kehityksen erityiskysymykset ja korostetaan sit\xc3\xa4, ett\xc3\xa4 tytt\xc3\xb6jen ja poikien kasvun kipukohdat ovat pitk\xc3\xa4lti sukupuolisidonnaisia. Sukupuolisensitiivinen ty\xc3\xb6 merkitsee oman sukupuolen nostamista esiin my\xc3\xb6nteisen\xc3\xa4 voimavarana, muttei kuitenkaan arvoteta sukupuolia kesken\xc3\xa4\xc3\xa4n huonommaksi tai paremmaksi._NEWLINE_Kulttuurisensitiivisyyden kautta herkistyt\xc3\xa4\xc3\xa4n huomioimaan eri kulttuurien erityispiirteit\xc3\xa4. Sukupuolisensitiivisess\xc3\xa4 tytt\xc3\xb6- ja poikaty\xc3\xb6ss\xc3\xa4 t\xc3\xa4m\xc3\xa4 tarkoittaa sit\xc3\xa4, ett\xc3\xa4 monikulttuuriset tyt\xc3\xb6t tai pojat eiv\xc3\xa4t ole yhten\xc3\xa4inen ryhm\xc3\xa4 ja ett\xc3\xa4 kulttuuri on paljon muutakin kuin etnisyytt\xc3\xa4. Kulttuurilla voidaan tarkoittaa lukuisia erilaisia olemisen tapoja: nuorisokulttuureja, erilaisia el\xc3\xa4misentapoja, seksuaalista suuntautumista, yhteiskunnallista osallistumista. Nuoret rakentavat identiteetti\xc3\xa4\xc3\xa4n n\xc3\xa4iden erilaisten kulttuurien vaikutuksessa ja risteyksiss\xc3\xa4. _NEWLINE_Kulttuuri- ja sukupuolisensitiiviseen ty\xc3\xb6otteeseen sis\xc3\xa4ltyy se, ett\xc3\xa4 ty\xc3\xb6ntekij\xc3\xa4 herkistyy itse tunnistamaan omia arvojaan ja normejaan. On t\xc3\xa4rke\xc3\xa4\xc3\xa4, ett\xc3\xa4 ty\xc3\xb6ntekij\xc3\xa4 tiedostaa ja tunnistaa omia k\xc3\xa4sityksi\xc3\xa4\xc3\xa4n sukupuolesta, seksuaalisuudesta ja kulttuureista ja rohkaistuu tarkastelemaan n\xc3\xa4it\xc3\xa4 kriittisesti.\n_START_SECTION_\nTilan merkitys\n_START_PARAGRAPH_\nTytt\xc3\xb6jen Taloissa sisustuksen suunnitteleminen kutsuvaksi ja kodinomaiseksi on t\xc3\xa4rke\xc3\xa4\xc3\xa4. Sisustuksessa k\xc3\xa4ytett\xc3\xa4v\xc3\xa4t kuvat ja esineet valitaan siten, ett\xc3\xa4 ne koskettavat tytt\xc3\xb6jen ja naisten el\xc3\xa4m\xc3\xa4\xc3\xa4. Monilla Tytt\xc3\xb6jen Taloilla tyt\xc3\xb6t ovat itse osallistuneet tilan suunnitteluun ja sisustamiseen. Tilasta pidet\xc3\xa4\xc3\xa4n yhdess\xc3\xa4 huolta, mik\xc3\xa4 rakentaa yhteis\xc3\xb6llisyytt\xc3\xa4 ja tekee siit\xc3\xa4 oman._NEWLINE_Tytt\xc3\xb6jen Taloja on Helsingiss\xc3\xa4 Espoossa, Kuopiossa, Oulussa, Tampereella ja Turussa.'